Akara (upė)
Akara (port. Rio Acará) – upė šiaurės rytų Brazilijoje, Paros valstijoje; Paros (Amazonės deltos šaka) dešinysis intakas. Prasideda Tailandijos miesto apylinkėse, aukštupyje dar vadinama Aju Asu (Rio Aiú-Açú). Vinguriuoja į šiaurę, šiaurės rytus lygiagrečiai su Tokantinsu. Ties Akaros miestu susilieja su Akara Mirinu ir vadinama Akara. Pačiame žemupyje skaidosi į protakas, sudaro salas. Ties Belenu su Gvamos upe sudaro bendras žiotis ir įsilieja į Paros estuariją. Didžiausi intakai: Možu (kairysis), Akara Mirinas (dešinysis). Prie Akaros upės įsikūrę Akaros ir Beleno miestai, Beleno jūrų uostas. Upėvardis kilęs iš tupių–gvaranių žodžio akará, reiškiančio žuvį skaliarą.